(1891) Ende si hoerden al den dach lanck een groet huelen ende carmen van den eylande .Ende doe si dat eylant niet en sagen , noch quam tot hoeren oren dat huelen der geenre , die daer in woenden , ende groten stanck quam tot hoeren noesen .Sancte Brandanus stercten doe sijn monicken ende sechde : ‘ O , ridderen Gods , weest starck in rechter geloeven , ende werdet gewapent mit geestelicken wapenen , want wi hebben geweest int rijck der nederster , dat is der hellen : daerom waket ende arbeit manlicken ! ’ Des anderen dages sagen si inder see enen hogen berch tegen dat noerden niet veer als doer enen dunnen nevel , mer hi was in dat hoechste vol rokes .